寄題郢州白雪樓
作者：王安石
朝代：宋

paragraphs: 折楊黄華笑者多，陽春白雪和者少。
知音四海無幾人，况乃區區郢中小。
千載相傳始欲慕，一時獨唱誰能曉。
古心以此分冥冥，俚耳至今徒擾擾。
朱樓碧瓦何年有，榱桷連空欲驚矯。
郢人爛漫醉浮雲，郢女參差躡飛鳥。
丘墟餘響難再得，欄檻茲名復誰表。
我來欲歌聲更吞，石城寒江暮雲繞。